bluuebunny/crossref_metadata_2025 huggingface dataset:
Ανάπτυξη υπολογιστικών και μαθηματικών μοντέλων βιολογικών νευρώνων για τη μελέτη και τον έλεγχο της παθοφυσιολογίας της κίνησης
Authors: Μιχμίζος Κωνσταντίνος
Published: January 2014

Οι βασικοί πυρήνες είναι μια συλλογή διασυνδεδεμένων υποφλοιικών πυρήνων που εμπλέκονται στις κινητικές, τις συνειρμικές και τις μεταιχμιακές διεργασίες. Ο υποθαλαμικός πυρήνας αποτελεί τη μόνη ευοδωτική δομή των βασικών πυρήνων. Δεδομένης της κεντρικής θέσης του συγκεκριμένου πυρήνα και του επηρεασμού της λειτουργίας πολλών άλλων βασικών πυρήνων, πιστεύεται ότι διαδραματίζει σπουδαίο ρόλο στην επεξεργασία της πληροφορίας εντός των βασικών γαγγλίων. Στην παρούσα διατριβή, τεχνικές υπολογιστικής νευροεπιστήμης συνθέτουν ένα πλαίσιο έρευνας της λειτουργίας των βασικών γαγγλίων και της δράσης της εν τω βάθει διέγερσης του εγκεφάλου, σε κυτταρικό επίπεδο. Ενδοπυρηνικές μικροηλεκτροδιακές καταγραφές ασθενών με νόσο Parkinson που υπόκεινται στην εγχειρητική τοποθέτηση ενός εν τω βάθει διεγέρτη χρησιμοποιούνται για την απόκτηση των δυναμικών τοπικού πεδίου (ΔΤΠ) της περιοχής πέριξ του ηλεκτροδίου. Αναπτύσσονται μοντέλα του υποθαλαμικού πυρήνα, το καθένα εκ των οποίων αναφέρεται σε διαφορετικά λειτουργικά επίπεδα των δομών του εγκεφάλου και είναι εμπνευσμένο από τη φυσιολογία του νευρώνα. Συγκεκριμένα, μοντέλα Hammerstein-Wiener (H-W), Izhikevich καθώς και μαθηματικά μοντέλα, τα οποία δέχονται, για πρώτη φορά, ως είσοδο τα ΔΤΠ, προβλέπουν τη νευρωνική δραστηριότητα ενός νευρώνα και ενός δικτύου από νευρώνες. Προκειμένου να διερευνηθούν οι διάφορες όψεις της επεξεργασίας της πληροφορίας, τα μοντέλα σχεδιάζονται και ελέγχονται ως προς τη δυνατότητα πρόβλεψης διαφόρων μορφών της νευρωνικής δραστηριότητας, τα κυριότερα των οποίων είναι ο χρονισμός των δυναμικών ενέργειας (ΔΕ), ο ρυθμός νευρωνικών εκπολώσεων και τα μεσοδιαστήματα των δυναμικών ενέργειας. Μέσα από την ολοκλήρωση των αποτελεσμάτων της πολλαπλής μοντελοποίησης, συντελείται μια συνεκτική ματιά των δυνατοτήτων επεξεργασίας του υποθαλαμικού πυρήνα . Τα μοντέλα είναι σε θέση να προσομοιώσουν όλες τις μορφές της νευρωνικής δραστηριότητας του υποθαλαμικού πυρήνα, η οποία εκτείνεται από την παρουσία ενός ΔΕ μέχρι την αρχή και το τέλος μιας ριπής από ΔΕ. Μια τέτοια ριπή θεωρείται ότι λειτουργεί ως “σήμα αναστολής” των πυρήνων-στόχων των βασικών γαγγλίων. Τα μοντέλα χρησιμοποιούνται και ως περιβάλλον προσομοίωσης της δράσης της εν τω βάθει διέγερσης σε κυτταρικό επίπεδο. Δύο νέες προσεγγίσεις αναπτύσσονται προς το σκοπό αυτό. Σύμφωνα με την πρώτη, ένας παλμός εν τω βάθει διέγερσης εγκεφάλου υπερτίθεται στην είσοδο των μοντέλων Izhikevich ενώ σύμφωνα με τη δεύτερη, προσομοιώνεται η μείωση της ενέργειας στη βήτα συχνότητα των ΔΤΠ που οδηγούν τα μοντέλα H-W. Τα αποτελέσματα των δύο ξεχωριστών προσομοιώσεων ταυτίζονται μεταξύ τους και επιτρέπουν την υιοθέτηση της μιας εκ των δύο βασικών θεωριών δράσης της εν τω βάθει διέγερσης σύμφωνα με την οποία “καλύπτεται” η παθολογική δραστηριότητα του υποθαλαμικού πυρήνα μέσω της μεταβολής της ακολουθίας ΔΕ που χαρακτηρίζει τη νόσο Parkinson
Παράγοντες ικανοποίησης και συμπεριφορικές προθέσεις πελατών χρηματοοικονομικών υπηρεσιών στο συνεταιριστικό τραπεζικό μοντέλο επιχείρησης
Authors: Καταραχιά Ανδρονίκη
Published: January 2014

Το συνεταιριστικό επιχειρησιακό πρότυπο σύμφωνα με το οποίο δραστηριοποιούνται οι Συνεταιριστικές Τράπεζες διαφέρει από αυτό των κρατικών και ιδιωτικών Τραπεζών, συνδυάζοντας την οικονομική αποτελεσματικότητα με την κοινωνική ευαισθησία. Στη βιβλιογραφία του Μάρκετινγκ, γενικά τα Συνεταιριστικά χρηματοπιστωτικά ιδρύματα και ειδικά οι Συνεταιριστικές Τράπεζες είναι ανάμεσα στις οικονομικές οντότητες που δεν έχουν ερευνηθεί επαρκώς. Στόχος της διατριβής μας είναι η έρευνα, εστιάζοντας για πρώτη φορά στο Συνεταιριστικό Τραπεζικό κλάδο, να εντοπίσει τις διαστάσεις/ παράγοντες για την έγκυρη μέτρηση της ικανοποίησης των πελατών των Συνεταιριστικών Τραπεζών και να διερευνήσει εάν έχουν και ποια είναι η επίδρασή τους σε συμπεριφορικές προθέσεις τους. Μετρώντας την στάση των καταναλωτών για τις υπηρεσίες που προσφέρει μια Συνεταιριστική Τράπεζα, επιχειρεί να προσδιορίσει τις βασικές διαστάσεις/παράγοντες της ικανοποίησης των πελατών των Συνεταιριστικών Τραπεζών έτσι όπως αυτές γίνονται αντιληπτές από τους πελάτες της, με στόχο τη δημιουργία ενός πολυδιάστατου εργαλείου μέτρησης που θα μπορεί να χρησιμοποιείται για τη μέτρηση της ικανοποίησης των πελατών στον κλάδο της Συνεταιριστικής Τραπεζικής και τον προσδιορισμό των στοιχείων όπου πιθανόν να χρειάζονται βελτίωση. [...]
Εκτίμηση νέων προγνωστικών δεικτών κατά την εφηβεία για πιθανή ανάπτυξη και συσχετισμό με μεταβολικά και άλλα νοσήματα κατά την ενηλικίωση
Authors: Σιώκου Ευαγγελία
Published: January 2014

Σκοπός της μελέτης αυτής ήταν να διερευνήσει τις μεταβολές στους βιοχημικούς δείκτες που σχετίζονται με μεταβολικά και άλλα νοσήματα σε εφήβους με διαφορετική φυσική δραστηριότητα. Στην παρούσα εργασία το υλικό απετέλεσαν 233 παιδιά τα οποία ταξινομήθηκαν σε δύο ομάδες. Την πρώτη ομάδα-πειραματική ομάδα (καθιστική ζωή) αποτέλεσαν 120 άτομα (60 αγόρια ηλικίας 14,5+2,3 και 60 κορίτσια ηλικίας 13,8+1.9) τα οποία εκτελούσαν μόνο τη φυσική δραστηριότητα στο σχολείο τους. Την δεύτερη ομάδα (ομάδα ελέγχου) αποτέλεσαν 113 παιδιά (55 αγόρια - αθλητές ποδοσφαίρου ηλικίας 14,4 +1,9) και (58 κορίτσια αθλήτριες Ρυθμικής Αγωνιστικής Γυμναστικής ηλικίας 13,2+2,1). Κατά τη διάρκεια του πειράματος ελήφθη ένα δείγμα αίματος. Προσδιορίστηκαν τα επίπεδα της συγκέντρωσης των ακόλουθων βιοχημικών παραμέτρων: Ολική χοληστερόλη (T-C), Τριγλυκερίδια (T-G), λιποπρωτεΐνη υψηλή πυκνότητας (HDL-C), λιποπρωτεΐνη χαμηλή πυκνότητας (LDL-C), ισοένζυμο CK-MB, C-αντιδρώσα πρωτεΐνη (CRP), ProBNP, Ινωδογόνο (Fibrinogen), Αιμοσφαιρίνη(Hb), Αντιοξειδωτικά (IMANOX -PEROX). Η στατιστική επεξεργασία των στοιχείων έγινε με το t-test για ανεξάρτητα δείγματα σε όλες τις εξαρτημένες μεταβλητές. Το επίπεδο σημαντικότητας για τους ελέγχους t-test τοποθετήθηκε στο p<0,05 (δίπλευρος έλεγχος). Τα πλέον σημαντικά αποτελέσματα, τα οποία προκύπτουν από την μελέτη μας είναι τα ακόλουθα: Η ολική χοληστερόλη (T-C) και η C- αντιδρώσα πρωτεΐνη (CRP) παρουσίασε χαμηλότερη τιμή στους αθλητές ποδοσφαίρου σε σύγκριση με την πειραματική ομάδα , ενώ η λιποπρωτεΐνη χαμηλής πυκνότητας (LDL-C) χαμηλότερη τιμή στις αθλήτριες της Ρυθμικής. Επίσης σημαντικά χαμηλότερες τιμές Pro BNP και ινωδογόνου βρέθηκαν στους αθλητές-ποδοσφαίρου και στις αθλήτριες-Ρυθμικής. Σημαντικό αποτέλεσμα της παρούσης έρευνας είναι οι αυξημένες τιμές των αντιοξειδωτικών (ΙΜΑΝΟΧ-ΡΕROX) στις πειραματικές ομάδες. Η παρούσα έρευνα επιβεβαιώνει την ανάγκη της φυσικής δραστηριότητας των παιδιών, που θα αποτελέσει ένα ισχυρό προληπτικό μέσο αντιμετώπισης των μεταβολικών και άλλων νοσημάτων κατά την ενηλικίωση.
Κοινωνική υπολογιστική και αγορές πληροφορίας
Authors: Μπόθος Ευθύμιος
Published: January 2014

Η διδακτορική διατριβή τοποθετείται στον ευρύτερο επιστημονικό χώρο της κοινωνικής υπολογιστικής και συγκεκριμένα επικεντρώνεται στη μελέτη της μεθόδου των αγορών πληροφορίας. Οι αγορές πληροφορίας μπορούν να παρομοιαστούν με εικονικά χρηματιστήρια όπου σκοπός είναι η συνάθροιση της πληροφορίας που κατέχουν οι συμμετέχοντες και η απεικόνισή της στις τιμές συμβολαίων μελλοντικής εκπλήρωσης. Στα πλαίσια της διατριβής αναλύονται αγορές πληροφορίας που στοχεύουν στη συνάθροιση των προτιμήσεων των συμμετεχόντων. Καταρχήν αναπτύσσεται πρωτότυπο σύστημα που υλοποιεί τη μέθοδο των αγορών συνάθροισης προτιμήσεων των χρηστών. Το προτεινόμενο σύστημα ενσωματώνει απαιτήσεις που προέκυψαν τόσο από βιβλιογραφική ανασκόπηση όσο και από συνεντεύξεις με ενδιαφερόμενους χρήστες. Σκοπός του συστήματος που ονομάστηκε WIM (Web-based Information Market) αποτελεί η δυνατότητα εφαρμογής του σε σενάρια συνάθροισης προτιμήσεων. Στη συνέχεια πραγματοποιείται μέτρηση της επίδοσης των αγορών πληροφορίας όσον αφορά τη ποσότητα και τη ποιότητα του περιεχομένου που δημιουργούν οι χρήστες. Ορίζεται ο ρόλος του συντονιστή στις αγορές πληροφορίας και περιγράφονται τρεις διαδικασίες που μπορούν να διέπουν τη δημιουργική επίλυση προβλημάτων με αγορές. Έπειτα υποστηρίζεται θεωρητικά και επαληθεύεται πειραματικά η υπόθεση ότι ο ρόλος του συντονιστή επιδρά στη ποιότητα και τη ποσότητα του παραγόμενου περιεχομένου. Παράλληλα θεμελιώνεται η υπόθεση ότι οι αγορές πληροφορίας μπορούν να οδηγήσουν τους χρήστες σε περισσότερες και ποιοτικότερες ιδέες σε σχέση με άλλες μεθόδους ηλεκτρονικής παραγωγής ιδεών. Στα πλαίσια της διατριβής πραγματοποιείται εφαρμογή των αγορών πληροφορίας σε εταιρείες (SAP A.G.) και οργανισμούς (Laval Living Lab, πόλη της Βρέμης, Ευρωπαϊκή Κοινότητα) για την επίλυση πραγματικών προβλημάτων και ποιοτική μέτρηση της επίδοσής τους. Τέλος προτείνεται μια νέα προσέγγιση για τη βελτίωση της λειτουργίας συνάθροισης προτιμήσεων των αγορών πληροφορίας με έξυπνους πράκτορες λογισμικού. Η προσέγγιση αποσκοπεί στην επεξεργασία προτιμήσεων και αξιολογήσεων που εκφράζουν οι χρήστες σε συστήματα εκτός των αγορών πληροφορίας όπως για παράδειγμα κείμενα ή κλίμακες αξιολογήσεων. Οι πράκτορες λογισμικού χρησιμοποιούν αυτή τη πληροφορία για την εκτέλεση συναλλαγών στην αγορά. Η προσέγγιση επαληθεύεται πειραματικά μέσα από δύο εφαρμογές για την αξιολόγηση ταινιών κινηματογράφου με σκοπό τη πρόβλεψη των βραβείων Oscar και για τη πρόβλεψη του νικητή του παγκόσμιου κυπέλλου ποδοσφαίρου 2010.
Η επίπτωση του μεταβολικού συνδρόμου σε ασθενείς με ρευματοειδή αρθρίτιδα και ο ρόλος του TNFα
Authors: Καρβουνάρης Στυλιανός
Published: January 2014

Οι ασθενείς με ρευματοειδή αρθρίτιδα (ΡΑ) παρουσιάζουν αυξημένο κίνδυνο για καρδιαγγειακή νόσο (ΚΑΝ). Σκοπός της παρούσας μελέτης ήταν η καταγραφή της επίπτωσης του μεταβολικού συνδρόμου (ΜΣ), μείζονα παράγοντα καρδιαγγειακού κινδύνου, στους ασθενείς με ΡΑ. Επίσης εξετάσθηκε η πιθανή συσχέτιση των χαρακτηριστικών της νόσου με την παρουσία του συνδρόμου. Μελετήθηκαν 200 ασθενείς με ΡΑ (147 γυναίκες και 53 άνδρες) με μέσο όρο ηλικίας 63±11 έτη και 400 άτομα ίδιας ηλικίας και φύλου που δεν έπασχαν από ρευματολογικό νόσημα και αποτέλεσαν την ομάδα ελέγχου. Ο ορισμός του ΜΣ έγινε βάσει των κριτηρίων του NCEP-ATP III και η ενεργότητα της νόσου καθορίστηκε βάσει του δείκτη DAS28. Όλα τα άτομα υποβλήθηκαν σε αντικειμενική εξέταση, λήψη ιστορικού και εργαστηριακού ελέγχου. Η επίπτωση του ΜΣ στους ασθενείς με ΡΑ ήταν 44% ενώ στους μάρτυρες 41% (p = 0.5). Οι ασθενείς με ΡΑ σε μεγαλύτερη συχνότητα είχαν χαμηλή HDL χοληστερόλη συγκριτικά με τους μάρτυρες, ενώ οι μάρτυρες σε μεγαλύτερη συχνότητα είχαν αυξημένη περίμετρο μέσης καθώς και αυξημένη αρτηριακή πίεση (p=0.001 και p=0.003, αντίστοιχα). Σε πολυπαραγοντική ανάλυση με διόρθωση ως προς τα δημογραφικά στοιχεία και την αγωγή της ΡΑ, βρέθηκε ότι οι ασθενείς με ΜΣ είχαν υψηλότερο κίνδυνο εμφάνισης μέσης προς σοβαρής βαρύτητας νόσο (DAS28>3.2) από τους ασθενείς χωρίς καμία παράμετρο του συνδρόμου (OR 9.24, 95% CI 1.49 έως 57.2, p = 0.016). Η επίπτωση του ΜΣ, αν και υψηλή στους ασθενείς με ΡΑ, δεν διαφοροποιείται σημαντικά σε σχέση με πληθυσμό ελέγχου. Η συσχέτιση της ενεργότητας της νόσου με την παρουσία του ΜΣ, υποδεικνύει τον σημαντικό ρόλο της φλεγμονής στην εκδήλωση ΚΑΝ στους ασθενείς με ΡΑ.
Η ιατρική στην αρχαία Σπάρτη
Authors: Τσουλογιάννης Ιωάννης-Παναγιώτης
Published: January 2014

Η ιατρική και γενικότερα η ίαση ασθενειών ήταν από τα θέματα που απασχολούσαν και απασχολούν όλες τις ανθρώπινες κοινωνίες. Ο βαθμός ανάπτυξης μιας κοινωνίας είναι ανάλογος με την μέριμνα θεμάτων κοινωνικής υφής, όπως εκείνα που έχουν σχέση με την ίαση ασθενειών και την ιατρική γενικότερα. Η ήδη διαμορφωθείσα εικόνα για τη Σπάρτη και την ευρύτερη περιοχή της ήταν ότι επικρατούσε αντιπνευματικότητα και το καθεστώς ήταν σκληρό - στρατιωτικό. Ωστόσο παραβλέπεται το γεγονός ότι στην κοιλάδα της Λακεδαίμονος άνθισε ένας σημαντικός πρωτοελλαδικός, μυκηναϊκός, δωρικός και ελληνορωμαϊκός πολιτισμός στο πλαίσιο του οποίου η ιατρική δεν τέθηκε σε δεύτερη μοίρα αντίθετα υπήρχε υψηλό αίσθημα αναφορικά με τη λειτουργία της ιατρικής και την αποστολή των ιατρών. Η παραπάνω άποψη προκύπτει από την ευρεία λατρεία ιατρικών θεοτήτων με ιαματικό χαρακτήρα, από το πλήθος των ασκληπιείων που λειτούργησαν στην ευρύτερη περιοχή της Λακωνίας, ενώ σε ένα πιο επιστημονικό επίπεδο από την παρουσία και τη δράση Σπαρτιατών ιατρών στη Ρώμη από τα πρώτα βήματα της ιατρικής στην αιώνια πόλη ως και την περίοδο ακμής της.
Αξιολόγηση μιας πιλοτικής παρέμβασης στην πρωτοβάθμια φροντίδα υγείας της Κύπρου για την βελτίωση της ποιότητας των παρεχόμενων υπηρεσιών
Authors: Σαμούτης Γεώργιος
Published: January 2014

Εισαγωγή: Η βελτίωση της ποιότητας των υπηρεσιών υγείας παραμένει ο ακρογωνιαίος λίθος και ο κυριότερος στόχος της υγειονομικής πολιτικής κάθε αναπτυγμένης χώρας. Σκοπός της παρούσας διδακτορικής διατριβής είναι η παρουσίαση του σχεδιασμού, της ανάπτυξης και αξιολόγησης μιας πιλοτικής, πολύπλευρης παρέμβασης στην πρωτοβάθμια φροντίδα υγείας της Κύπρου για την βελτίωση της ποιότητας των παρεχόμενων υπηρεσιών, προσαρμοσμένης στις τοπικές ανάγκες των επαγγελματιών υγείας στη βάση ενός εμπεριστατωμένου θεωρητικού μοντέλου. Μέθοδος: Όλοι οι ασθενείς από δύο αγροτικά και δύο αστικά κέντρα πρωτοβάθμιας περίθαλψης με διάγνωση υπέρτασης και διαβήτη τύπου 2 κρίθηκαν κατάλληλοι για συμμετοχή σε μια προοπτική, ανοικτή, ελεγχόμενη μελέτη. Κύριες συνιστώσες της μελέτης αποτέλεσαν η εισαγωγή κλινικών κατευθυντήριων οδηγιών διαχείρισης χρόνιων νοσημάτων, η σύσταση ομάδας βελτίωσης της ποιότητας και η ανάπτυξη, εφαρμογή και η αξιολόγηση ενός συστήματος ηλεκτρονικού ιατρικού φακέλου. Πρωτεύον καταληκτικό σημείο της ερευνητικής εργασίας αποτέλεσε η βελτίωση της ποιότητας των παρεχόμενων υπηρεσιών υγείας των δύο χρόνιων νοσημάτων η οποία αξιολογήθηκε τόσο με επιλεγμένους δείκτες ποιότητας όσο και με τη αξιολόγηση ποσοτικά και ποιοτικά της ευχαρίστησης των συμμετεχόντων ασθενών και επαγγελματιών υγείας. Αποτελέσματα: Η ποσοτική ανάλυση περιελάμβανε 278 ασθενείς από τα κέντρα παρέμβασης και 226 ασθενείς από τα κέντρα ελέγχου. Η ποιοτική ανάλυση περιελάμβανε 5 ιατρούς, 5 νοσηλεύτριες και 9 τυχαία επιλεγμένους ασθενείς από κάθε φύλο (συνολικά 18 ασθενείς). Η συντριπτική πλειοψηφία των ιατρών και νοσηλευτριών ήταν ικανοποιημένες από την εφαρμογή του ηλεκτρονικού ιατρικού φακέλου (ΗΙΦ), αν και αναφέρθηκαν κάποια παράπονα, ενώ επίσης δεν έγινε πλήρης χρήση των συστατικών του ΗΙΦ. Αναφορικά με τους δείκτες ποιότητας, οι μέσες τιμές όπως και τα επίπεδα στόχοι για την αρτηριακή πίεση, ολική χοληστερόλη, χαμηλής πυκνότητας λιποπρωτείνη (LDL-C), και οι τρεις ετήσιες μετρήσεις δεικτών ποιότητας ήταν στατιστικά σημαντικά βελτιωμένα στο τέλος της μελέτης στα κέντρα παρέμβασης σε σύγκριση με τα κέντρα ελέγχου. Ο ετήσιος έλεγχος μικροαλβουμινουρίας, βυθού 12 οφθαλμού και άκρου ποδός αυξήθηκε από 0% σε 37% (n=103), 59% (n=164), και 73% (n=202), αντίστοιχα. Επίσης, σύμφωνα με την αξιολόγηση του ερωτηματολόγιου EUROPEP, η ευχαρίστηση των ασθενών που συμμετείχαν στα κέντρα παρέμβασης αυξήθηκε στατιστικά σημαντικά σε 10 ερωτήματα, με αντίστοιχη μείωση της σε 20 ερωτήματα στα κέντρα ελέγχου. ...
Ανάπτυξη ρευστομηχανικού μοντέλου προσομοίωσης φαινομένων μεταφοράς και της επίδρασής τους στη λειτουργία και στο σχηματισμό ρύπων σε εμβολοφόρες ΜΕΚ με καύσιμο το υδρογόνο
Authors: Κοσμαδάκης Γεώργιος
Published: January 2014

Στα πλαίσια της Διατριβής αυτής κατασκευάστηκε εξ αρχής ένα ρευστομηχανικό μοντέλο προσομοίωσης σε καμπυλόγραμμες συντεταγμένες, στις τρεις διαστάσεις, για τον υπολογισμό των φαινομένων μεταφοράς του αερίου στο εσωτερικό του κυλίνδρου εμβολοφόρων μηχανών εσωτερικής καύσης (ΜΕΚ) και για την περιγραφή της προαναμεμιγμένης καύσης του υδρογόνου σε κινητήρα Otto και της παραγωγής των εκπεμπόμενων ρύπων μονοξειδίου του αζώτου. Παράλληλα, αναπτύχθηκαν ορισμένα μοντέλα, τα οποία ενσωματώθηκαν στο ρευστομηχανικό κώδικα και συντελούν σημαντικά στον αξιόπιστο υπολογισμό των ιδιοτήτων του αερίου, όπως το μοντέλο μεταφοράς θερμότητας, το μοντέλο διακένων του εμβόλου και το μοντέλο προαναμεμιγμένης καύσης του υδρογόνου σε κινητήρα Otto. Ο βασικός σκοπός της Διδακτορικής Διατριβής είναι η αξιόπιστη και ρεαλιστική περιγραφή των φαινομένων μεταφοράς που λαμβάνουν χώρα στο εσωτερικό του κυλίνδρου εμβολοφόρων ΜΕΚ, τόσο σε συνθήκες ετεροκίνησης (σε διάφορους κινητήρες) όσο και σε συνθήκες με καύση (σε κινητήρα Otto με καύσιμο το υδρογόνο), καθώς επίσης και ο υπολογισμός των εκπεμπόμενων ρύπων μονοξειδίου του αζώτου. Από τη διερεύνηση και προσομοίωση διάφορων περιπτώσεων, φάνηκε ότι το πεδίο ροής του αερίου στο εσωτερικό του κυλίνδρου υπολογίζεται ικανοποιητικά, ενώ η ανάμιξη αέρα/υδρογόνου σε απλή γεωμετρία οχετού-εγχυτήρα και στον οχετό εισαγωγής ενός κινητήρα Otto προβλέπεται ποιοτικά σωστά. Σχετικά με την αξιολόγηση του νέου μοντέλου μεταφοράς θερμότητας που αναπτύχθηκε, διενεργήθηκε εκτενής μελέτη, αρχικά σε συνθήκες ετεροκίνησης, και εν συνεχεία σε συνθήκες με καύση, όπου διαφάνηκε η αξιοπιστία του. Επιπλέον, το μοντέλο διακένων δοκιμάστηκε σε διάφορους κινητήρες και σημεία λειτουργίας, όπου φάνηκε ότι η υπολογισμένη πίεση του κυλίνδρου βρίσκεται πιο κοντά στη μετρημένη σε κάθε περίπτωση που εξετάστηκε. Στη συνέχεια αξιολογήθηκε το μοντέλο προαναμεμιγμένης καύσης υδρογόνου που αναπτύχθηκε σε κινητήρα Otto με καύσιμο το υδρογόνο. Αρχικά, συγκρίθηκαν τα υπολογιστικά αποτελέσματα με πειραματικά δεδομένα κατά τη μεταβολή διάφορων παραμέτρων, όπου διαφάνηκε η αξιοπιστία των προβλέψεων του μοντέλου, σχετικά με μεγέθη απόδοσης και ρύπων. Στη συνέχεια έγινε μια λεπτομερής διερεύνηση των φαινομένων μεταφοράς στον ίδιο κινητήρα Otto, όπου επιπλέον φάνηκαν οι δυνατότητες του μοντέλου που αναπτύχθηκε, παρέχοντας σε τοπικό επίπεδο την κατανομή της θερμοκρασίας του αερίου και του κλάσματος μάζας του μονοξειδίου του αζώτου κατά τη διάρκεια της καύσης και της αποτόνωσης.
Σχέση μικροδομής - ιδιοτήτων σε υπερωστενιτικούς ανοξείδωτους χάλυβες
Authors: Κουτσούκης Θεόδωρος
Published: January 2014

Στην διδακτορική αυτή διατριβή εξετάστηκε η εξέλιξη της μικροδομής και των μηχανικών ιδιοτήτων συγκεκριμένων τύπων ανοξείδωτων χαλύβων μετά από έκθεση σε υψηλές θερμοκρασίες, σε συνάρτηση με το χρόνο. Το κύριο τμήμα της διατριβής αναφέρεται στη μελέτη των μοντέρνων υπερωστενιτικών χαλύβων S32654 και S31254. Ο πλήρης προσδιορισμός των φάσεων αυτών και η συσχέτισή τους με τις μηχανικές ιδιότητες στους υπερωστενιτικούς ανοξείδωτους χάλυβες, είναι και ο κύριος στόχος της διατριβής αυτής. Για τους δύο υπερωστενιτικούς και τον έναν ωστενιτικό χάλυβα, πραγματοποιήθηκαν ισοθερμοκρασιακές θερμικές κατεργασίες στο θερμοκρασιακό εύρος μεταξύ 650oC και 950oC, για χρονικά διαστήματα από 30mins μέχρι 3000h, ακολουθούμενες από βαφή σε νερό θερμοκρασίας δωματίου. Η μελέτη της μικροδομής των θερμικά κατεργασμένων χαλύβων ανέδειξε το σχηματισμό ποικίλων δευτερευουσών φάσεων, όπως η φάση σίγμα (σ), η φάση χι (χ) και η φάση Laves, οι οποίες ανιχνεύτηκαν και χαρακτηρίστηκαν με τη βοήθεια προηγμένων τεχνικών ηλεκτρονικής μικροσκοπίας. Συγκεκριμένα, χρησιμοποιήθηκε ηλεκτρονική μικροσκοπία διερχομένης δέσμης (ΤEM), η οποία, σε συνδυασμό με οπτική μικροσκοπία (ΟΜ), ηλεκτρονική μικροσκοπία σάρωσης (SEM), μικροανάλυση στο ηλεκτρονικό μικροσκόπιο σάρωσης (EDS Χ-Ray Microanalysis) και περίθλαση των ακτίνων Χ (XRD) οδήγησαν στον πλήρη προσδιορισμό των φάσεων αυτών. Επιπλέον, στα πλαίσια μιας πιο σφαιρικής μελέτης των νέων αυτών τύπων χαλύβων πραγματοποιήθηκε μελέτη της επίδρασης του βαθμού ψυχρής παραμόρφωσης, στους υπερωστενιτικούς χάλυβες S32654 και S31254. Οι χάλυβες υποβλήθηκαν σε ψυχρή έλαση με ελάττωση πάχους κατά 20%, 40% ή 60% και κατόπιν σε ισοθερμοκρασιακή θερμική κατεργασία στο θερμοκρασιακό εύρος μεταξύ 650oC και 950oC, για χρονικά διαστήματα από 30min μέχρι 120h. Πραγματοποιήθηκε, επίσης, συμπληρωματική μελέτη, της συμπεριφοράς σε υψηλές θερμοκρασίες, των υπερωστενιτικών χαλύβων με έναν πειραματικό τύπο υπερφερριτικού ανοξείδωτου χάλυβα (SFSS). Ο υπερφερριτικός χάλυβας, προϊόν παραγωγής με τη μέθοδο HIP, παρελήφθη ως έλασμα σε δύο ποσοστά ψυχρής έλασης, 10% και 20% (ελάττωση πάχους), και υπέστη ισοθερμοκρασιακές θερμικές κατεργασίες στο θερμοκρασιακό εύρος μεταξύ 650oC και 950oC, για χρονικά διαστήματα από 1h μέχρι 500h. Γενικά, στην παρούσα διατριβή παρατηρείται αύξηση του ποσοστού των κατακρημνισμάτων η οποία είναι κατά κανόνα ανάλογη της αύξησης της θερμοκρασίας και της αύξησης του χρόνου σε δεδομένη θερμοκρασία, για όλους τους χάλυβες που μελετήθηκαν στη διατριβή αυτή.
Ο ρόλος της ρεσβερατρόλης στην υποξική-ισχαιμική εγκεφαλοπάθεια
Authors: Καραλής Φίλιππος
Published: January 2014

Η υποξική-ισχαιμική εγκεφαλοπάθεια(ΥΙΕ) αποτελεί μια από τις σπουδαιότερες νευρολογικές επιπλοκές της περιγεννητικής περιόδου. Τελευταία έχει γίνει μεγάλη πρόοδος στη μελέτη της παθοφυσιολογίας της βλάβης. Η ρεσβερατρόλη, μια φυτική πολυφαινόλη κυρίως του κόκκινου κρασιού, έχει βρεθεί ότι εξασκεί πολλές θετικές βιολογικές δράσεις, όπως αντιοξειδωτική, αντιφλεγμονώδη. Σκοπός της παρούσας μελέτης ήταν η διερεύνηση του πιθανού νευροπροστατευτικού ρόλου της ρεσβερατρόλης, μετά από ένα επεισόδιο υποξίας-ισχαιμίας (ΥΙ) του εγκεφάλου σε νεογέννητους επίμυες και η εκτίμηση των μηχανισμών δράσης της. Για το λόγο αυτό εφαρμόστηκε το πειραματικό μοντέλο ΥΙ του Levine (1960) τροποποιημένο από Rice et al (1981). Επίμυες Wistar ηλικίας 7 ημερών (P7) χωρίστηκαν σε 3 ομάδες: ομάδα ελέγχου, ομάδα ΥΙ και ομάδα ΥΙ+ρεσβερατρόλη, στις οποίες έγινε μέτρηση του TNF-α στον ορό με ELISA, ιστοχημικές χρώσεις του εγκεφάλου (εωσίνη-αιματοξυλίνη και Luxol fast blue), ανοσοϊστοχημικές χρώσεις για iNOS, COX-2 και MBP και δοκιμασίες συμπεριφοράς από την P8 εως και την P66, που περιλάμβαναν των έλεγχο νευρολογικών αντανακλαστικών, αισθητικοκινητικότητας και μνήμης και μάθησης. Η αξιολόγηση των αποτελεσμάτων έδειξε ότι η ρεσβερατρόλη περιόρισε σε σημαντικό βαθμό τις ιστολογικές αλλοιώσεις που προκαλούνται κυρίως στο φλοιό και τον ιππόκαμπο του εγκεφάλου μετά την πρόκληση της ΥΙ, πιθανώς λόγω του περιορισμού της έκφρασης των iNOS και COX-2. Επίσης, βελτίωσε σημαντικά τις επιδόσεις στις δοκιμασίες συμπεριφοράς και οδήγησε σε περιορισμό των ελλειμμάτων μυελίνωσης. Συμπερασματικά, η πλειοτροπική δράση της ρεσβερατρόλης πιθανώς να αποδειχθεί αποτελεσματική για τη θεραπεία της ΥΙΕ.
Συγκριτική μελέτη της αναπτυξιακής πορείας καπιταλιστικών και σοσιαλιστικών οικονομιών
Authors: Σιώτης Θεοχάρης
Published: January 2014

Η Ελλάδα λειτουργεί στα πλαίσια της οικονομίας της αγοράς, ενώ η Βουλγαρία στα πλαίσια της κεντρικά διευθυνόμενης οικονομίας μεταπολεμικά και μέχρι το 1989. Ποιο οικονομικό σύστημα και ποια χώρα ανέπτυξε αποτελεσματικότερα την οικονομία της; Στη διατριβή εξετάζεται η αναπτυξιακή πορεία της Ελλάδας συγκριτικά με την αντίστοιχη πορεία της Βουλγαρίας, καθώς και ο βαθμός συμβολής της καθεμιάς στην ικανοποίηση των κοινωνικών αναγκών. Ειδικότερα εξετάζονται τα αναπτυξιακά προγράμματα αμφότερων των χωρών μέχρι το 1989. Συμπερασματικά αμφότεροι οι προγραμματισμοί παρουσιάζουν μια αντιθετικότητα, κοινά γνωρίσματα και αδυναμίες. Η αντιθετικότητα προκύπτει από τη διαπίστωση ότι ο βουλγαρικός προγραμματισμός είναι υποχρεωτικός, ενώ ο καπιταλιστικός ενδεικτικός. Τα κοινά γνωρίσματα προκύπτουν απ’ το γεγονός ότι εφάρμοσαν τη στρατηγική των εμφανών δυνατοτήτων και ότι επηρεάζονται σχετικά από οικονομικούς και εξωοικονομικούς παράγοντες. Οι αδυναμίες παρουσιάζονται στον καπιταλιστικό κατά την εκτέλεσή του. Η σύγκριση των δύο μορφών προγραμματισμού οδηγεί στο συμπέρασμα ότι τα αποτελέσματα για τον ελληνικό ήταν αρκετά ικανοποιητικά, ενώ για το βουλγαρικό πολύ ισχνά.
Διαταραχές του λίπους και ο ρόλος των ορμονών της ενεργειακής ομοιόστασης σε ασθενείς με ιδιοπαθή φλεγμονώδη εντερική νόσο
Authors: Καρμίρης Κωνσταντίνος
Published: January 2014

Οι ιδιοπαθείς φλεγμονώδεις εντερικές νόσοι (ΙΦΕΝ) αποτελούν χρόνιες υποτροπιάζουσες φλεγμονώδεις παθήσεις του γαστρεντερικού σωλήνα. Ήδη από την εποχή του Dr Burill B.Crohn είχε επισημανθεί η χαρακτηριστική υπετροφική εμφάνιση του μεσεντερίου λιπώδους ιστού (ΛΙ) στη νόσο που φέρει το όνομά του (λιπώδες περιτύλιγμα). Τα τελευταία δέκα έτη έχει αναδειχθεί ένας επιπλέον ρόλος για το λευκό λιπώδη ιστό (ΛΛΙ) και αφορά την παραγωγή κάτω από συγκεκριμένες συνθήκες μακρομορίων, των «λιποκινών», που συμμετέχουν ενεργά στο μηχανισμό της φλεγμονής. Μεταξύ αυτών κυρίαρχη θέση διατηρούν η λεπτίνη, η λιπονεκτίνη, η ρεζιστίνη και η γκρελίνη. Η λεπτίνη (leptin) παράγεται αποκλειστικά από το ΛΙ. Αποτελεί ένα σημαντικό ρυθμιστή της όρεξης και του μεταβολισμού ενώ αυξάνεται σε διάφορες φλεγμονώδεις καταστάσεις. Η λιπονεκτίνη (adiponectin) εκκρίνεται υπό φυσιολογικές συνθήκες επίσης αποκλειστικά από το ΛΛΙ. Επάγει τη β-οξείδωση των λιπαρών οξέων στους μυς και βελτιώνει το μεταβολισμό της γλυκόζης αυξάνοντας την ευαισθησία στην ινσουλίνη. Επιπρόσθετα εμποδίζει την εξέλιξη της φλεγμονής και ίσως της αθηρογένεσης. Η ρεζιστίνη (resistin) δεν παράγεται αποκλειστικά από το ΛΛΙ και φαίνεται να διατηρεί διφορούμενο ρόλο στην αντοχή στην ινσουλίνη, που παρατηρείται στους παχύσαρκους ασθενείς με σακχαρώδη διαβήτη. Η συγκέντρωση της ρεζιστίνης στο πλάσμα μειώνεται στη νηστεία και επανέρχεται στα φυσιολογικά επίπεδα με την πρόσληψη τροφής. Η γκρελίνη (ghrelin) αποτελεί το φυσικό ενδογενές υπόστρωμα των εκκριταγωγών υποδοχέων της αυξητικής ορμόνης (GHS-Rs). Ο ρόλος της περιλαμβάνει την επαγωγή της έκκρισης αυξητικής ορμόνης, προλακτίνης και αδρενοκορτικοτρόπου ορμόνης, την ορεξιογόνο δράση και τη συμμετοχή στην ενεργειακή ομοιόσταση. Ο ρόλος της λιπονεκτίνης, της ρεζιστίνης και της γκρελίνης στους ασθενείς με ΙΦΕΝ είναι άγνωστος. Στην παρούσα διατριβή διερευνήθηκαν (α) η μεταβολή της συγκέντρωσης ορού της λεπτίνης, λιπονεκτίνης, ρεζιστίνης και γκρελίνης στους ασθενείς με ΙΦΕΝ σε σχέση με ΥΜ καθώς και η συσχέτιση της μεταβολής αυτής με τους δείκτες φλεγμονής και τις κλινικές παραμέτρους της νόσου, (β) η ύπαρξη σχέσης μεταξύ των λιποκινών με τις γνωστές διαταραχές στην όρεξη, τη θρέψη και το δείκτη μάζας σώματος και (γ) η μεταβολή της συγκέντρωσης ορού των υπό μελέτη λιποκινών σε ασθενείς με ΙΦΕΝ πριν και μετά την έναρξη αγωγής με infliximab (IFX). Η συγκέντρωση λεπτίνης ήταν σημαντικά χαμηλότερη στους ασθενείς με ΙΦΕΝ, κυρίως σε αυτούς με ελκώδη κολίτιδα, σε σύγκριση με τους ΥΜ. Η χορήγηση IFX δεν επηρέασε σημαντικά τη συγκέντρωση της λεπτίνης αν και υπήρξε μία σαφής αυξητική τάση. Η συγκέντρωση λιπονεκτίνης ήταν αυξημένη στους ασθενείς με ΙΦΕΝ σε σχέση με τους ΥΜ με τη διαφορά να αγγίζει τα όρια στατιστικής σημαντικότητας. ...
Οικογεωγραφική μελέτη των κροτώνων στην Κύπρο και ο ρόλος τους σαν μεταβιβαστές στη μετάδοση τριών ζωονόσων
Authors: Ιωάννου Ιωάννης
Published: January 2014

Οι κρότωνες είναι αιματοφάγα αρθρόποδα με παγκόσμια κατανομή. Παρασιτούν πολλά είδη σπονδυλωτών και κάποια είδη τον άνθρωπο. Θεωρούνται από τους πιο σημαντικούς μεταβιβαστές και/ή φορείς ενός ευρέος φάσματος παθογόνων μικροοργανισμών, παρασιτώντας παραγωγικά ζώα, και ενδημικά ή μεταναστευτικά πτηνά, μεταφέροντας παθογόνα σε μεγάλες αποστάσεις, προκαλώντας έτσι επιδημίες. Στην παρούσα εργασία έγινε καταγραφή των ειδών των κροτώνων που ενδημούν στην Κύπρο και προσδιορίστηκε η γεωγραφική και εποχιακή κατανομή τους και ο βαθμός διασποράς τους στα ζώα. Διερευνήθηκε ο ρόλος των κροτώνων στη μετάδοση και τη διασπορά 3 ομάδων παθογόνων βακτηρίων: Anaplasma phagocytophilum, Rickettsiae, Coxiella burnetii. Τα παραπάνω βακτήρια αναζητήθηκαν τόσο στους κρότωνες, όσο και σε σπονδυλωτά-ξενιστές: σε παραγωγικά ζώα, σε άγρια ζώα και μεταναστευτικά πτηνά. Η παρούσα εργασία περιελάμβανε οικογεωγραφική και εργαστηριακή μελέτη, μελέτη της αλυσίδας μετάδοσης των παθογόνων, Εντοπίστηκαν καθορίστηκαν και χαρτογραφήθηκαν περιοχές υψηλού κινδύνου («high risk regions») για τα παθογόνα, στις οποίες έγινε μελέτη της αλυσίδας μετάδοσης, και μοριακή επιδημιολογική διερεύνηση. Από παραγωγικά ζώα και κατοικίδια, ζώα συντροφιάς, συλλέχθηκαν 1761 κρότωνες που ταξινομήθηκαν σε 7 είδη (Rhipicephalus sanguineus, Rhipicephalus bursa, Rhipicephalus turanicus Hyalomma anatolicum excavatum, Hyalomma marginatum marginatum, Hyalomma marginatum rufipes, Ixodes gibossus). Από άγρια ζώα συλλέχθηκαν 1315 κρότωνες που ταξινομήθηκαν σε 10 είδη (Haemaphysalis sulcata, Haemaphysalis punctata, Rhipicephalus sanguineus, Rhipicephalus bursa, Rhipicephalus turanicus, Rhipicephalus pusillus, Hyalomma anatolicum excavatum, Hyalomma marginatum marginatum, Ixodes gibossus, Ixodes ventalloi). Ελήφθησαν δείγματα αίματος από αντιπροσωπευτικό δείγμα απ’ όλη την Κύπρο από παραγωγικά ζώα (346 αίγες, 333 πρόβατα, 338 βοοειδή), και προσδιορίστηκε με τη χρήση του έμμεσου ανοσοφθορισμού η οροθετικότητα για τα υπό μελέτη παθογόνα, ενώ με τη μέθοδο της PCR έγινε προσπάθεια για την γονοτυπική ανίχνευση τους. Επιπλέον ελέγχθηκαν δείγματα αίματος από 139 σκύλους. Ελέγχθηκε επίσης και προσδιορίστηκε η οροθετικότητα σε δείγμα ανθρώπινου υγιούς πληθυσμού. Αριθμός 910 δειγμάτων αίματος από άγρια ζώα ελέγχθηκαν με τη μέθοδο της PCR για την ανίχνευση των υπό μελέτη παθογόνων. Α) Ehrlichiae – Anaplasma phagocytophilum Σπονδυλωτά-ξενιστές Οι αναπλασμώσεις ενδημούν στην Κύπρο, τόσο στα ζώα όσο και στα εκτοπαράσιτα τους. Σεπαραγωγικά ζώα ανιχνεύθηκαν αντισώματα έναντι του Anaplasma phagocytophilum και στις 5 επαρχίες της Κύπρου και στα 3 είδη ζώων :18% στις αίγες, 30% στα πρόβατα, 57% στα βοοειδή. Στα παραγωγικά ζώα, με τη χρήση της PCR ανιχνεύτηκε Anaplasma sp DNA σε αίγες (56%) και πρόβατα (51%). ...
Αξιολόγηση της ευαισθητοποίησης του παιδιατρικού πληθυσμού σε αλλεργιογόνα που προκαλούν αλλεργική δερματίτιδα εξ επαφής
Authors: Μπονίτσης Νικόλαος
Published: January 2014

Γνωστικό υπόβαθρο: Πολλές μελέτες έχουν αποτιμήσει τη συχνότητα διαφόρων αλλεργιογόνων σε παιδιατρικούς πληθυσμούς. Κάποια ομοφωνία (consensus) λείπει ακόμη, όσον αφορά το ποια αλλεργιογόνα εμπλέκονται συχνότερα στην εμφάνιση αλλεργικής δερματίτιδας εξ επαφής. Στόχος: Η εκτίμηση των αναλογιών των θετικών αντιδράσεων σε αλλεργιογόνα, τα οποία εξετάστηκαν σε παιδιατρικό πληθυσμό, και η ταυτοποίηση αλλεργιογόνων με θετικές αντιδράσεις της τάξης τουλάχιστον του 1% των εξεταζομένων παιδιών. Μέθοδοι: Πραγματοποιήθηκε μια συστηματική ανασκόπηση μελετών στο PubMed (1966-2009), οι οποίες εξέταζαν αλλεργιογόνα σε πληθυσμούς τουλάχιστον 100 παιδιών. Τα ποσοστά των θετικών αντιδράσεων για το κάθε αλλεργιογόνο συνδυάστηκαν με εφαρμογή, τόσο μοντέλων σταθερών αποτελεσμάτων, όσο και μοντέλων τυχαίων αποτελεσμάτων μεταξύ των μελετών. Αποτελέσματα: Συμπεριλάβαμε 48 μελέτες με διαθέσιμα δεδομένα για 172 αλλεργιογόνα. Κάθε μελέτη εξέτασε ένα μέσο όρο από 2 αλλεργιογόνα (ΕΤΕ 1 ως 4). Μεταξύ των 95 αλλεργιογόνων που εξετάστηκαν σε τουλάχιστον 2 μελέτες, 59 είχαν ποσοστά θετικών αντιδράσεων τουλάχιστον 1% βάσει των μοντέλων τυχαίων αποτελεσμάτων. Ενώ σε 21 εξ αυτών με βάση το ΔΕ 95% επιβεβαιώθηκε, ότι η αναλογία θετικών αντιδράσεων ήταν τουλάχιστον 1%. Μεταξύ των πέντε πιο συχνών αλλεργιογόνων, που εξετάστηκαν σε τουλάχιστον δύο μελέτες, ήταν το υπερθειικό νικέλιο, το υπερθειικό αμμώνιο, ο χρυσός, η θειοµερσάλη και η p-τολουενοδιαμίνη. Για τα περισσότερα αλλεργιογόνα, η αναλογία των θετικών αντιδράσεων ήταν υψηλότερη σε μελέτες που δημοσιεύθηκαν μετά το 1995 σε σύγκριση με παλαιότερες μελέτες (p=0.001). Συμπέρασμα: Η μετα-ανάλυση αυτή προσφέρει μια αρχική καθοδήγηση στο ποια αλλεργιογόνα είναι πιο συχνά στον παιδιατρικό πληθυσμό και θα πρέπει να έχουν προτεραιότητα στην εισαγωγή σε στάνταρτ σειρές αλλεργιογόνων, σε συνδυασμό όμως πάντα, με το ιστορικό του ασθενούς.
Ο ρόλος των ερπητοϊών στην ανδρική υπογονιμότητα
Authors: Νεοφύτου Ειρήνη
Published: January 2014

Η υπογονιμότητα αποτελεί ένα από τα προβλήματα που επηρεάζουν σχεδόν το 15-20% των ζευγαριών στις Ευρωπαϊκές χώρες. Tο 30% των ασθενών υποφέρουν από ιδιοπαθή υπογονιμότητα. Ολοένα και περισσότερες ενδείξεις υποδεικνύουν ότι οι ιϊκές μολύνσεις συμβάλλουν στην ανδρική υπογονιμότητα. Ιϊκό DNA από μέλη της οικογένειας Herpesviridae, όπως οι HSV-1, HSV-2, CMV ή EBV έχουν ανιχνευτεί στο σπέρμα ασυμπτωματικών στείρων ασθενών. Σκοπός της παρούσας διατριβής ήταν η ανίχνευση των 8 μελών της οικογένειας των ερπητοϊών (HSV1&2, VZV, EBV, CMV, HHV-6, HHV-7 και HHV-8) σε δείγματα σπέρματος και η συσχέτιση της παρουσίας τους ή μη με τις παραμέτρους του σπέρματος. Στο πρώτο μέρος της διατριβής έγινε συλλογή φρέσκων δειγμάτων σπέρματος και χαρακτηρισμός τους βάση σπερμοδιαγράμματος. Πραγματοποιήθηκαν πειράματα ανίχνευσης του DNA των μελών της οικογένειας των ερπητοϊών με τη μέθοδο της PCR. Στο τρίτο μέρος, πραγματοποιήθηκε η συσχέτιση των αποτελεσμάτων και η διεξαγωγή στατιστικής ανάλυσης. Από την στατιστική ανάλυση τα αποτελέσματα υποδεικνύουν υψηλή παρουσία όλων των ερπητοϊών (92,8%) στο σπέρμα ανεξάρτητα από την κατηγοριοποίηση σε φυσιολογικά και μη- φυσιολογικά δείγματα. Ιδιαίτερα σημαντική είναι η στατιστική σημαντικότητα που εμφανίστηκε ανάμεσα στην παρουσία του EBV και στα δείγματα με πυοσπερμία. Η παρουσία του EBV επηρεάζει τον αριθμό των WBCs που ανιχνεύονται στο σπέρμα, καθιστώντας το πυοσπερμικό. Η παρουσία του HHV-6 ήταν στατιστικά σημαντική (p=0,001) στα δείγματα με φυσιολογικά μεν σπερματοζωάρια παθολογικό δε σπερματικό υγρό και/ή παρουσία υψηλής συγκέντρωσης WBCs και/ή συγκόλληση σπερματοζωαρίων. Τα παραπάνω τροποποιημένα χαρακτηριστικά αποτελούν ένδειξη ανοσολογικής υπογονιμότητας σύμφωνα με τον Π.Ο.Υ. Η υψηλή παρουσία του HHV-8 ήταν στατιστικά σημαντική στα δείγματα με ολιγοασθενοζωοσπερμία. Η παρουσία του ιού HHV-8 στα δείγματα σπέρματος φαίνεται ότι μειώνει το μέσο αριθμό και την κινητικότητα των σπερματοζωαρίων, προκαλώντας έτσι εμφάνιση ολιγοασθενοζωοσπερμίας. Στο τελευταίο μέρος πραγματοποιήθηκαν πειράματα επιβεβαίωσης της ικανότητας μόλυνσης των σπερματοζωαρίων από τον ΗCMV. Τα αποτελέσματα της παρούσης διατριβής παρέχουν σοβαρές ενδείξεις για τη εμπλοκή των ερπητοϊών στις τροποποιημένες παραμέτρους του σπέρματος, ενώ θα μπορούσε να αξιοποιηθεί η ανίχνευση τους στον έλεγχο ρουτίνας μαζί με το σπερμοδιάγραμμα σε ασθενείς που αποζητούν τον έλεγχο της γονιμότητας τους αλλά και σε εκείνους που επιθυμούν εξωσωματική γονιμοποίηση
Ο Γαβριήλ Σεβήρος και η στάση του στα πνευματικά προβλήματα της εποχής του
Authors: Φύκας Δημήτριος
Published: January 2014

Η διατριβή μου διαιρείται σε δύο μέρη. Στο Α΄μέρος αναλύεται η προσωπικότητα του Γαβριήλ Σεβήρου Μητροπολίτου Φιλαδελφείας (Βίος - συγγραφικό έργο - Δράση - σχέσεις του με Ροβέρτο Βελλαρμίνο και Αντώνιο Ποσσεβίνο - θεολογική έριδα μεταξύ αυτού και Μάξιμου Μαργουνίου). Στο Β΄μέρος αναλύεται η δογματική του διδασκαλία περί μυστηρίων, περί Εκκλησίας και περί κολλύβων και σπερμάτων, καθώς και η αντιρρητική του διδασκαλία περί εκπορεύσεως του Αγίου Πνεύματος, πρωτείον του Πάπα, περί ενζύμου και αζύμου άρτου, τιμής των τιμίων δώρων και περί του πότε αγιάζονται και μεταποιούνται τα τίμια δώρα, περί καθαρτηρίων πυρός και μακαριότητας των αγίων. Βασικός σκοπός μου ήταν η επιθυμία μου να εισχωρήσω στα άδυτα της πνευματικότητας του λόγιου ιεράρχη, να κατανοήσω τις πνευματικές του ανησυχίες, προβληματισμούς και η στάση που τήρησε στα πνευματικά προβλήματα της εποχής του. Αντιμετώπισα αρκετές δυσκολίες στους χειρόγραφους κώδικες, προσδιορισμός ταυτοποίησης, αντιβολή πλήθους, πατερικών χωρίων. Έφερα στο φως την αδημοσίευτη αντιρρητική του διδασκαλία. Επαναξιολόγησα, ανασύνταξα πληροφορίες βιογραφίας του. Διόρθωσα αρκετά σφάλματα παλαιότερης έρευνας προτείνοντας δικές μου λύσεις κ.α.
Modern techniques for the detection and prevention of web2.0 attacks
Authors: Αθανασόπουλος Ηλίας
Published: January 2014

In this dissertation we examine web exploitation from a number of different perspectives. First, we introduce return-to-JavaScript attacks; a new flavor of Cross-Site Scripting (XSS), which is able to escape script whitelisting. Second, we design xJS, a system that can prevent code injections of JavaScript in web applications. xJS is based on the concept of Instruction Set Randomization (ISR) for isolating legitimate JavaScript from malicious injections. We evaluate xJS and show that the overhead it imposes in the server’s and the client’s side is negligible, since xJS is based on the fast XOR operation. Third, we deliver a more fine-grained randomization framework for web applications, RaJa, which can efficiently cope with language mixing. RaJa can successfully extract and randomize the JavaScript source code of real-world applications, which experience heavy code-mixing (i.e. JavaScript is mixed with a server-side programming language, such as PHP). Forth, we present xHunter, a network-level detector, which is able to locate JavaScript fragments in the body of URLs. With the assistance of xHunter we deliver an extensive analysis of the largest to date web-attack repository, XSSed.com. This particular repository hosts about 12,000 incidents of web exploitation. Our analysis identifies that 7% of all examined web attacks do not use any markup elements, such as  or , for exploiting a web application. All these incidents are hard to be captured by tools that are based on static signatures and regular expressions. We proceed and analyze these attacks with xHunter and we deliver a compact signature set, which is composed by no more than a handful of rules. This rule-set is based on signatures expressed as JavaScript syntax trees and can be used to detect a broad family of injections that target web applications. Finally, we address the problem of data fabrication in data collected by web servers, VoIP providers, on-line stores and ISPs. We present Network Flow Contracts (NFCs), a system, which, in spite of the presence of malicious web servers or untrusted ISPs, enables innocent users to prove that they have not accessed the illegal content in question. NFCs require every network request to be cryptographically signed by the requesting user. We present a prototype implementation as well as a performance evaluation on top of commodity technologies. The results of this research are the followings. First, Instruction Set Randomization can be efficiently applied in web applications with low performance overhead and large attack coverage. Second, web-attack detection at the network level is also possible, although com- putationally expensive to be applied in real-time. Third, cryptographically signed network flows can protect users from data fabrication at the ISP level with low cost.
Εννοιολογική συγκρότηση της ασφάλειας
Authors: Καραφουλίδης Αναστάσιος
Published: January 2014

Η παρούσα διατριβή αποτελεί μια προσπάθεια συνδυαστικής προσέγγισης της έννοιας της ασφάλειας με αυτήν της ισχύος. Σκοπός της είναι να εξετάσει εάν και κατά πόσο υφίσταται κάποια σχέση μεταξύ αντιλήψεων περί εθνικής ισχύος και περί απειλών και στρατηγικής εθνικής ασφάλειας, αν δηλαδή διαφορετικά επίπεδα εθνικής ισχύος και ο τρόπος που αυτά ερμηνεύονται σε συνδυασμό με τις εκάστοτε ερμηνείες των επιπέδων απειλών οδηγούν σε διαφορετικές στρατηγικές εθνικής ασφαλείας. Αυτό που η συνδυαστική τους προσέγγιση μπορεί να προσφέρει είναι η εξακρίβωση της σχέσης μεταξύ τους η οποία είναι και αυτή που με τη σειρά της μπορεί να μας βοηθήσει να κατανοήσουμε την διαφοροποίηση των τρόπων με τους οποίους το κάθε κράτος αντιλαμβάνεται και ερμηνεύει τη δική του ασφάλεια και κατ’ επέκταση εφαρμόζει και τις αντίστοιχες στρατηγικές. Η διατριβή, μέσα από τη πραγματοποίηση μιας ελεγχόμενης σύγκρισης μεταξύ τριών περιπτώσεων, των ΗΠΑ, της Ελλάδας και της Νορβηγίας, και μιας κατάλληλης για τους σκοπούς της μελέτης περιοδολόγησης αυτών, καταλήγει στη διαμόρφωση μιας τυπολογίας της στρατηγικής εθνικής ασφαλείας που συγκροτείται από τη συνδυαστική επίδραση των αντιλήψεων ισχύος και απειλών οι οποίες λειτουργούν σε ρόλο ανεξάρτητης και παρεμβαλλόμενης μεταβλητής αντίστοιχα. Οι διακριτές περιπτώσεις στρατηγικών ασφαλείας που προκύπτουν από το συνδυασμό αυτών των μεταβλητών εμπίπτουν καθεμιά στα πλαίσια διαφορετικών θεωρητικών προσεγγίσεων της ασφάλειας και σε συνάρτηση με τη χρήση αυστηρών κριτηρίων επιλογής για τις περιπτωσιολογικές μελέτες καθιστούν εφικτή την θεμελίωση μιας γενίκευσης, πέρα από το δείγμα των τριών κρατών, για τους τρόπους με τους οποίους οι εκάστοτε αντιλήψεις περί ισχύος και απειλών επηρεάζουν τη διαμόρφωση της στρατηγικής ασφαλείας.
Οπτικές ιδιότητες κβαντικών τελειών
Authors: Ζώρα Άννα
Published: January 2014

Σκοπός της διδακτορικής διατριβής είναι η συστηματική θεωρητική μελέτη (Α) της μαγνητοαπορρόφησης εγγύς πεδίου και (Β) της φωτοφωταύγειας (Photoluminescence σντ PL) μεμονωμένων κβαντικών τελειών. Οι κβαντικές τελείες (quantum dots σντ QDs) είναι τεχνητές δομές με μεγέθη από μερικά nm έως μερικά μm και οι οποίες περιέχουν από 103 έως 109άτομα με αντίστοιχο αριθμό ηλεκτρονίων. Εξαιτίας του τρισδιάστατου περιοριστικού δυναμικού της τελείας, το ενεργειακό φάσμα των ηλεκτρονίων είναι διακριτό όπως των ατόμων και για τον λόγο αυτό, καλούνται τεχνητά άτομα (artificial atoms) στην περίπτωση μεμονωμένων τελειών ή τεχνητά μόρια (artificial molecules) στην περίπτωση πολλαπλών τελειών. Η δομή της διατριβής είναι η ακόλουθη: Στο δεύτερο κεφάλαιο περιγράφονται οι κυριότερες μέθοδοι κατασκευής καθώς και οι κυριότερες εφαρμογές των κβαντικών τελειών. Στο τρίτο κεφάλαιο δίνονται οι βασικές έννοιες της πυκνότητας καταστάσεων και του εποικισμού καταστάσεων, της εξίσωσης ενεργού μάζας που χρησιμοποιείται για τον υπολογισμό των μονοσωματιδιακών καταστάσεων και των καταστάσεων των εξιτονίων. Τέλος, παρουσιάζονται συνοπτικά οι ακτινοβολούσες και μη διαδικασίες επανασύνδεσης, οι διαδικασίες εφησυχασμού και διαδικασίες μηδενισμού της οπτικής πόλωσης (dephasing) που αποτελεί μέτρο της συνεκτικότητας του συστήματος, οι οποίες παίζουν καθοριστικό ρόλο στο φάσμα φωτοφωταύγειας. Στο τέταρτο κεφάλαιο παρουσιάζεται το βασικό θεωρητικό πλαίσιο που καταλήγει στην παραγωγή της γενικής έκφρασης για τον συντελεστή απορρόφησης εγγύς πεδίου. Στο πέμπτο κεφάλαιο παρουσιάζεται η θεωρητική ανάλυση συμπεριλαμβάνοντας την εφαρμογή μαγνητικού πεδίου ποικίλου μέτρου και προσανατολισμού, η οποία καταλήγει στον υπολογισμό του συντελεστή μαγνητοαπορρόφησης εγγύς πεδίου απλών και διπλών κβαντικών τελείων. Στο έκτο κεφάλαιο παρουσιάζεται η θεωρητική ανάλυση η οποία καταλήγει στην παραγωγή των εξισώσεων φωτοφωταύγειας για κβαντικές τελείες καθώς και στην παραγωγή της αναλυτικής έκφρασης της έντασης της φωτοφωταύγειας στην γραμμική περιοχή. Στο έβδομο κεφάλαιο παρουσιάζεται η εφαρμογή των θεωρητικών αποτελεσμάτων για την ερμηνεία του φάσματος φωτοφωταύγειας σε θερμοκρασία δωματίου και για ασθενή διέγερση (γραμμική περιοχή), κβαντικής τελείας InxGa1-xAs σχήματος φακού. Υπολογίζονται αριθμητικά οι ακριβείς κυματοσυναρτήσεις και ενέργειες της κβαντικής τελείας σχήματος φακού. Γίνεται σύγκριση θεωρίας και πειράματος. Στο όγδοο κεφάλαιο δίνονται οι ερευνητικές προοπτικές.
Η επίδραση της έκκεντρης προπόνησης σε δείκτες μυϊκής βλάβης και οξειδωτικού στρες
Authors: Θεοδώρου Αναστάσιος
Published: January 2014

Η λήψη βιταμινών ως διατροφικό συμπλήρωμα αποτελεί μια ευρέως διαδεδομένη τακτική στο χώρο του αθλητισμού. Κύριος σκοπός αυτής της λήψης είναι η αντιστάθμιση της αυξημένης παραγωγής ελευθέρων ριζών που παρατηρείτε κατά την διάρκεια της άσκησης και ιδιαίτερα μετά από άσκηση που προκαλεί μυϊκή βλάβη (έκκεντρη). Εντούτοις, το τελευταία διάστημα αρκετές έρευνες αναφέρουν ότι η λήψη αντιοξειδωτικών συμπληρωμάτων εμποδίζει την εμφάνιση προπονητικών και κυτταρικών προσαρμογών μετά από χρόνια άσκηση. Σκοπός αυτής της εργασίας ήταν να εξετάσει την επίδραση που έχει η συμπληρωματική λήψη βιταμινών C και E στην μυϊκή απόδοση, στην οξειδοαναγωγική κατάσταση, σε δείκτες αιμόλυσης και στο λιπιδαιμικό προφίλ σε απροπόνητους και προπονημένους άνδρες, μετά από οξεία και χρόνια έκκεντρη άσκηση. Με βάση προηγούμενες μας παρατηρήσεις, επιλέχθηκε να χρησιμοποιηθεί ένα ιδιαίτερο είδος άσκησης (έκκεντρη) με σκοπό να προκληθούν σημαντικές και παρατεταμένες μεταβολές σε όλους τους δείκτες που χρησιμοποιήθηκαν και έτσι να μελετηθούν πιο εύκολα πιθανές επιδράσεις των αντιοξειδωτικών συμπληρωμάτων. Μέσω μίας διπλά τυφλής διαδικασίας οι συμμετέχοντες έλαβαν είτε ένα μίγμα 1 g βιταμίνης C και 400 IU βιταμίνης E (n=14) ή εικονικό σκεύασμα (n=14) καθημερινά για 11 εβδομάδες. Μετά τις αρχικές αξιολογήσεις, οι συμμετέχοντες εκτέλεσαν ένα πρόγραμμα έκκεντρης προπόνησης δυο φορές την εβδομάδα για διάστημα τεσσάρων εβδομάδων. Πριν και μετά την έκκεντρη προπόνηση οι συμμετέχοντες εκτέλεσαν ένα πρωτόκολλο οξείας έκκεντρης άσκησης, ενώ φυσιολογικές μετρήσεις είχαν πραγματοποιηθεί και δείγματα αίματος και μυϊκού ιστού (από 8 συμμετέχοντες) είχαν συλλεχθεί. Τα αποτελέσματα της παρούσας διατριβής δεν υποστηρίζουν οποιαδήποτε επίδραση της λήψης αντιοξειδωτικών συμπληρωμάτων στις παραμέτρους που αξιολογήθηκαν. Η έκκεντρη άσκηση με παρόμοιο τρόπο και στις δυο ομάδες προκάλεσε αλλαγές στους δείκτες μυϊκής απόδοσης και βλάβης, στους δείκτες οξειδοαναγωγικής κατάστασης, αιμόλυσης και στο λιπιδαιμικό προφίλ. Αυτό παρατηρήθηκε, παρά το γεγονός ότι η έκκεντρη άσκηση επέφερε σημαντικές και παρατεταμένες αλλαγές στους δείκτες μυϊκής βλάβης, οξειδωτικού στρες και λιπιδαιμικού προφίλ για μέρες μετά το τέλος της. Η παντελής απουσία οποιασδήποτε επίδρασης της λήψης διαιτητικών αντιοξειδωτικών συμπληρωμάτων στα αποτελέσματα των παραμέτρων που χρησιμοποιήθηκαν, αμφισβητεί το ρόλο αυτών των μορίων ως ρυθμιστές της οξειδοαναγωγικής κατάστασης του μυός και του οργανισμού σε υγιείς ανθρώπους. Επιπλέον, η απουσία αρνητικών επιδράσεων των αντιοξειδωτικών σκευασμάτων στις προπονητικές και κυτταρικές προσαρμογές που επήλθαν με την άσκηση, απορρίπτει την άποψη ότι τα αντιοξειδωτικά μπορούν να εμποδίσουν την εμφάνιση αυτών των προσαρμογών.
Προσδιορισμός των αναγκών των συγγενών όσων νοσηλεύονται σε μονάδα εντατικής θεραπείας νοσοκομείου της περιφέρειας Κρήτης. Ερευνώντας ένα ημιαστικό-αγροτικό περιβάλλον
Authors: Χατζάκη Μαρία
Published: January 2014

Σκοπός: Ο σκοπός της παρούσας έρευνας είναι να καθορίσει/προσδιορίσει τις ανάγκες των συγγενών των ασθενών της Μονάδας Εντατικής Θεραπείας (ΜΕΘ), μελετώντας ένα ημιαστικό-αγροτικό περιβάλλον, όπως είναι αυτό της Κρήτης. Ερευνητικό υπόβαθρο: Οι οικογένειες των ασθενών των ΜΕΘ, έχουν ιδιαίτερες/διαφορετικές ανάγκες οι όποιες χρήζουν προσοχής από την ιατρική ομάδα της ΜΕΘ. Οι τρέχουσες έρευνες έχουν κυρίως επικεντρωθεί στη μελέτη οικογενειών, προερχόμενων από αστικά κέντρα, γεγονός που σημαίνει ότι τα αποτελέσματά τους. Ίσως να μην είναι εφαρμόσιμα σε άλλους πληθυσμούς. Σχεδιασμός: Προοπτική Μελέτη Μέθοδοι: Υποκείμενα: Τα μέλη των οικογενειών των ασθενών που νοσηλεύονται στην ΜΕΘ για πάνω από 48 ώρες, σε συνολική διάρκεια έρευνας 18 μηνών, στην μικτή ιατρική-χειρουργική, κλειστού τύπου ΜΕΘ στο Πανεπιστημιακό Νοσοκομείο Ηρακλείου Κρήτης, χωρητικότητας 11 κλινών. Ερωτηματολόγιο: Η ελληνική μετάφραση του Critical Care Family Need Inventory (CCFNI), το οποίο αποτελείται από 45 ερωτήσεις και οι οποίες καλούνται να διερευνήσουν τις ανάγκες των συγγενών, γύρω από τους τομείς της πληροφόρησης, του διαβεβαίωσης, της προσέγγισης, της υποστήριξης και της άνεσης/διευκόλυνσης. Κάθε ερώτηση, βαθμολογήθηκε βασισμένη στη δημιουργία τετράβαθμης κλίμακας. (από 1 = πολύ σημαντικό έως 4 = καθόλου σημαντικό). Από τους συμμετέχοντες, ζητήθηκε επίσης να καθορίσουν την πιο σημαντική ανάγκη για αυτούς από το σύνολο των 45 ερωτήσεων του CCFNI καθώς και να συμπληρώσουν μια φόρμα με βασικά δημογραφικά χαρακτηριστικά. Αποτελέσματα: 230 (65%) μέλη οικογενειών ασθενών που νοσηλεύονταν στην ΜΕΘ, συμπλήρωσαν το ερωτηματολόγιο. Ο μέσος όρος βαθμολογίας (σημαντικότητας) για κάθε μια από τις 45 ερωτήσεις ποικίλε από 1.03-3 (στην δοσμένη κλίμακα από 1: πολύ σημαντικό έως 4: καθόλου σημαντικό). 14 ερωτήσεις αξιολογήθηκαν από τους ερωτώμενους ως πολύ σημαντικές (μέσος όρος < 1.25). Οι ερωτήσεις στην κατηγορία «Διαβεβαίωση» ξεχώρισαν συνολικά ως πολύ σημαντικές, ανεξάρτητα από το κοινωνικό-οικονομικό υπόβαθρο των συμμετεχόντων. Επίσης, οι συμμετέχοντες με χαμηλότερο εκπαιδευτικό και κοινωνικό-οικονομικό επίπεδο αξιολόγησαν τις ερωτήσεις στον τομέα «Υποστήριξη» ως πιο σημαντικές από αυτούς με υψηλότερο επίπεδο.. Συμπέρασμα: αυτόν τον ιδιαίτερο ημιαστικό-αγροτικό πληθυσμό η έρευνα κατάφερε να αναδείξει τόσο «οικουμενικές ανάγκες» σχετιζόμενες με τον τομέα reassurance, όσο και συγκεκριμένες ανάγκες στον τομέα support, σε σχέση με το εκπαιδευτικό και κοινωνικό-οικονομικό υπόβαθρο των συμμετεχόντων.. Εφαρμογή στην πράξη: Τόσο η αναγνώριση, όσο και η εφαρμογή ανάλογων πρακτικών ώστε να ικανοποιηθούν αυτές οι ανάγκες, μπορούν να οδηγήσουν σε σημαντική βελτίωση της ποιότητας της φροντίδας και της επικοινωνίας από την πλευρά της ιατρικής ομάδας της ΜΕΘ προς τους συγγενείς των ασθενών.